**כמה נקודות והערות להאמר לבני המשפחה בעת עריכת ליל סדר פסח**

(שנת תשע"ח)

ארבע הבטחות ציוה ה' למשה למסור לישראל. [א] "והוצאתי אתכם מתחת סבלות מצרים [ב] והצלתי אתכם מעבודתם [ג] וגאלתי אתכם בזרוע נטויה [ד] ולקחתי אתכם לי לעם והייתי לכם לאלהים" (שמות ו, ו-ז). ואמרו בירושלמי (פסחים, פרק עשירי) כי לכן נוהגים אנו לשתות בליל פסח ארבע כוסות יין. אבל צריך עיון גדול, הרי יש בפסוק הבא הבטחה חמישית "והבאתי אתכם אל הארץ", ומדוע לא קבעו חז"ל על זאת כוס חמישי?

שאלה שהיא קשה יותר שואל "אור החיים" (על פסוקנו) הרי ה' לא קיים הבטחתו זאת! כי כל בני המדבר מתו במדבר. ואיפה ההבטחה "והבאתי אתכם אל הארץ"? והוא עונה על כך שהעם קיפח את זכותם למימוש ייעוד זה, כי חטאו בחטא המרגלים. כי ה' התנה תנאי בהבטחה השלישית "והייתי לכם לאלוקים", והם קלקלו בזה. אבל דבריו הללו סותרים לדברי חז"ל (קידושין ע ע"ב) שהודיעו לנו כי ה' הוא תמיד לנו לאלוקים וזה לא משַׁנֶה כלום מה שנחטא או נהרוס. בסיס זה הוא אכסיומה!

אלא הפירוש האמתי של אותו פסוק "והייתי לכם לאלהים" הוא שהקב"ה יתן לנו בעלות על ארץ הקודש, וע"י זה הוא יהיה לנו לאלהים. כך אמרו חז"ל (כתובות קי ע"ב) וכן פירש רש"י במפורש (בראשית יז, ז-ח)

(ז) והקמותי את בריתי - ומה היא הברית? להיות לך לאלהים: כהמשך המקרא:

(ח) וְנָתַתִּי לְךָ וּלְזַרְעֲךָ אַחֲרֶיךָ אֵת אֶרֶץ מְגוּרֶיךָ אֵת כָּל אֶרֶץ כְּנַעַן לַאֲחֻזַּת עוֹלָם וְהָיִיתִי לָהֶם לֵאלֹהִים:

פירש רש"י:

לאחוזת עולם - ושם אהיה לכם לאלהים אבל הדר בחוצה לארץ כמו שאין לו אלוה:

וכך כתב רמב"ן (ויקרא יח, כה).

אלא כאשר הובאו בני ישראל למדבר סיני, הרי זהו בעצם תוך הארץ המובטחת, שגבולותיה בין נהר פרת עד נחל מצרים (הסואץ). במדבר סיני היו מזרחה לגבול הדרומי הזה. והעיר עינינו בזה ה"כוזרי" (מאמר ב פסקא יד) כי משה בסנה היה אז בארץ ישראל, והוא הר סיני.

[ב] מצה זו על שם מה? לפי דברי רש"ר הירש (שמות יב, ז) היא זכר ללחץ המצריים עלינו עת שיעבודנו במצרים. לא היתה לנו שהות וזמן לאפות. תחת שוט המצרים היינו נאלצים לעמול בשדה כל היום, ונתנו לנו דקות מועטות להכין לעצמנו מזון לאכול, בלי זמן שהבצק יתפח ויהיה טעים. אנו כל השנה בימינו אוכלים למעדנים. נזכור נא מצבנו עת היינו עבדים. וגם יצאנו בחפזון כי גורשנו ולא היה לנו זמן לשהות, אלא אכלנו מצות צנומות.

מרור הוא מטעם הנ"ל, מרירות העינויים של המצריים הסדיסטים.

[ג] פסח זה על שם מה? להלן דברי מהר"ל, גבורות השם, סוף פרק שלשים וחמש:

וכל ענין הקרבן הזה שיהיה מורה כי קרבן זה לאל אחד לכך יהיו מתאחדים עליו [=חבורה אחת]. וכן מה שצריכים להיות נמנים עליו קודם שחיטה, שקרבן הפסח מורה על מי שאנו עובדים לו עבודה הזאת שהוא אֵל אחד, לכך ראויה זאת העבודה שיהיה הכל מיוחד, ואם לא היה נמנה כל אחד עליו לא היה הקרבן מיוחד לכל אחד ואחד.

ועוד תמצא בפסח מה שלא תמצא בכל שאר הקרבנות כי אם בחטאת, שכל הזבחים שנשחטו שלא לשמן כשרים חוץ מפסח וחטאת, והיינו שצריך הקרבן שיהיה מתחלתו מיוחד לקרבן זה, ואם נשחט לשם קרבן אחר פסול, כמו שהוא פסול אם לא נמנה עליו מתחלתו, כך פסול אם לא שחטו לשם קרבן פסח. שכל דבר בפסח צריך שיהיה מיוחד ולא משתתף עמו דבר אחר.

וצריך שיהיה שה תמים זכר בן שנה מן הכבשים ומן העזים הכל מורה על ענין האחדות [=אל אחד] כמו שיתבאר בפרק ס' (עמ' רסג-רסד).

וכן ושחטו אותו בין הערבים קודם ערב של הלילה ואחר היום שעבר שכבר כחו תש, נמצא שבין הערבים פירושו אחר חצות שאז היום שעבר כחו תש וערב של לילה עדיין לא היה, ודוקא שחיטת הקרבן בזמן הזה כי זה מורה גם כן על האחדות [זמן שאינו מקושר לזמן אחר]. ודבר זה הוא דבר מופלא מאוד, כי בין הערבים הוא בין היום שעבר ובין היום שבא ואינו שייך ליום שעבר שהרי כבר היום מתחיל לערוב ואינו מן היום שבא שעדיין לא התחיל לבא, ולפיכך זה הזמן מיוחד לעצמו ואינו שייך ליום שעבר ולא ליום הבא, ולפיכך באותו זמן ראוי לשחוט הפסח שהוא לאל מיוחד ואין לו שתוף, ולפיכך כתיב בין הערבים וגו' וכל דבר שהוא בין שני דברים אינו שייך לאחד מהם.

ושם בפרק ס' כתב: כי השה רק עד בן שנה אחת (אחדות) ורק צלי (שלא יתפרקו חלקיו בעת הבישול בקדרה). והכל ללמד על האחדות של הבורא. וזה נגד עבודת אלילים, שאז הרבה כחות הטבע פועלים על גורל האדם, לפי דעתו המשובשת.

[ד] חשיבות הענין של מרבה בסיפור יציאת מצרים:

רמב"ן על שמות פרק יג פסוק טז:

"ועתה אומר לך כלל בטעם מצות רבות - הנה מעת היות ע"ג בעולם מימי אנוש החלו הדעות להשתבש באמונה, [א] מהם כופרים בעיקר ואומרים כי העולם קדמון, כחשו בה' ויאמרו לא הוא, [ב] ומהם מכחישים בידיעתו הפרטית ואמרו איכה ידע אל ויש דעה בעליון (תהלים עג יא), [ג] ומהם שיודו בידיעה ומכחישים בהשגחה ויעשו אדם כדגי הים שלא ישגיח האל בהם ואין עמהם עונש או שכר, יאמרו עזב ה' את הארץ.

וכאשר ירצה האלהים בעדה או ביחיד ויעשה עמהם מופת בשנוי מנהגו של עולם וטבעו, יתברר לכל בטול הדעות האלה כלם, כי המופת הנפלא מורה שיש לעולם אלוה מחדשו, ויודע ומשגיח ויכול וכאשר יהיה המופת ההוא נגזר תחלה מפי נביא יתברר ממנו עוד אמתת הנבואה, כי ידבר האלהים את האדם ויגלה סודו אל עבדיו הנביאים, ותתקיים עם זה התורה כלה:

ולכן יאמר הכתוב במופתים "למען תדע כי אני ה' בקרב הארץ" (שמות ח יח), [א] להורות על ההשגחה, כי לא עזב אותה למקרים כדעתם. ואמר (שם ט כט) "למען תדע כי לה' הארץ", [ב] להורות על החידוש, כי הם שלו שבראם מאין. ואמר (שם ט יד) "בעבור תדע כי אין כמוני בכל הארץ" [ג] להורות על היכולת, שהוא שליט בכל, אין מעכב בידו.

כי בכל אלו היו המצריים מכחישים או מסתפקים אם כן האותות והמופתים הגדולים עדים נאמנים באמונת הבורא ובתורה כולה:

ובעבור כי הקב"ה לא יעשה אות ומופת בכל דור לעיני כל רשע או כופר, יצוה אותנו שנעשה תמיד זכרון ואות לאשר ראו עינינו, ונעתיק הדבר אל בנינו, ובניהם לבניהם, ובניהם לדור אחרון והחמיר מאד בענין הזה כמו שחייב כרת באכילת חמץ (שמות יב טו) ובעזיבת הפסח (במדבר ט יג).

והצריך שנכתוב כל מה שנראה אלינו באותות ובמופתים על ידינו ועל בין עינינו, ולכתוב אותו עוד על פתחי הבתים במזוזות, ושנזכיר זה בפינו בבקר ובערב, כמו שאמרו (ברכות כא) אמת ויציב דאורייתא, ממה שכתוב (דברים טז ג) למען תזכור את יום צאתך מארץ מצרים כל ימי חייך, ושנעשה סכה בכל שנה: וכו' וכו'

ומן הנסים הגדולים המפורסמים אדם מודה בנסים הנסתרים שהם יסוד התורה כלה, שאין לאדם חלק בתורת משה רבינו עד שנאמין בכל דברינו ומקרינו שכלם נסים אין בהם טבע ומנהגו של עולם, בין ברבים בין ביחיד, אלא אם יעשה המצות יצליחנו שכרו, ואם יעבור עליהם יכריתנו עונשו, הכל בגזרת עליון כאשר הזכרתי כבר" (בראשית יז א, ולעיל ו ב) עכ"ל רמב"ן.

[ה] עוד חשיבות לספר "מתחילה עובדי עבודה זרה היו אבותינו". כדי שלא יפול האדם בייאוש על מצבו הרוחני. כי אפילו כשנפלנו במ"ט שערי טומאה, גם כן הקב"ה הֵרִים אותנו וקירב אותנו לעבודתו (ר' צדוק הכהן).

וכן זה חשוב כדי לקבל ענוה, שלא יתרברב האדם. שעַם ישראל יזכור את שפלות מצבנו בעבר.

ויש בזה גם מדין הכרת טובה להקב"ה (מהר"ל, גבורות השם, תחילת פרק א).

[ו] "ולא ירד יעקב למצרים להשתקע שם". אלא בא בתור שיהוי זמניי. כי אילו היתה כוונתנו להשתקע חלילה, לא היה יוצא משם לעולם (ביאור הגר"א). ולדעתי זה קשור למאמר רבא (פסחים קטז, א) שחייב האדם לומר בעת ההגדה "ואותנו הוציא משם" וגו' והשלים הרי"ף (דף כו בנדפס). ומה היא?

ספר דברים פרק ו

(כג) וְאוֹתָנוּ הוֹצִיא מִשָּׁם לְמַעַן הָבִיא אֹתָנוּ לָתֶת לָנוּ אֶת הָאָרֶץ אֲשֶׁר נִשְׁבַּע לַאֲבֹתֵינוּ:

וזאת היא כל מטרת יציאת מצרים:

ספר שמות פרק ג

(ז) וַיֹּאמֶר יְדֹוָד רָאֹה רָאִיתִי אֶת עֳנִי עַמִּי אֲשֶׁר בְּמִצְרָיִם וְאֶת צַעֲקָתָם שָׁמַעְתִּי מִפְּנֵי נֹגְשָׂיו כִּי יָדַעְתִּי אֶת מַכְאֹבָיו:

(ח) וָאֵרֵד לְהַצִּילוֹ מִיַּד מִצְרַיִם וּלְהַעֲלֹתוֹ מִן הָאָרֶץ הַהִוא אֶל אֶרֶץ טוֹבָה וּרְחָבָה אֶל אֶרֶץ זָבַת חָלָב וּדְבָשׁ אֶל מְקוֹם הַכְּנַעֲנִי וְהַחִתִּי וְהָאֱמֹרִי וְהַפְּרִזִּי וְהַחִוִּי וְהַיְבוּסִי:

וראיה שזאת היא המטרה העיקרת, ולא סתם יציאה ממצרים והשיעבוד, כי פירט הקב"ה שמעמד הר סיני היא אות על השליחות:

ספר שמות פרק ג

(יא) וַיֹּאמֶר משֶׁה אֶל הָאֱלֹהִים מִי אָנֹכִי כִּי אֵלֵךְ אֶל פַּרְעֹה? וְכִי אוֹצִיא אֶת בְּנֵי יִשְׂרָאֵל מִמִּצְרָיִם?:

(יב) וַיֹּאמֶר כִּי אֶהְיֶה עִמָּךְ וְזֶה לְּךָ הָאוֹת כִּי אָנֹכִי שְׁלַחְתִּיךָ בְּהוֹצִיאֲךָ אֶת הָעָם מִמִּצְרַיִם תַּעַבְדוּן אֶת הָאֱלֹהִים עַל הָהָר הַזֶּה:

והרי לא שייך לתת "אות" וסימן-הוכחה הניתנת רק אחרי היציאה, כי הרי כבר יצאו? אלא היא אות לפני ההבאה אל הארץ. כי עיקר כל המצוות הוא ליושבי ארץ הקודש (רש"י על דברים יא, יח). "שלא יהיו המצוות חדשים עליכם". וכן רמב"ן (על ויקרא יח, כה) בביאור עמוק.

לכן נענשו שמונים אחוז מהעם, ומתו במכת חושך, שסירבו לצאת אל ארץ הקודש כדברי רש"י (על שמות פרק י פסוק כב):

"ולמה הביא עליהם חשך? שהיו בישראל באותו הדור רשעים ולא היו רוצים לצאת, ומתו בשלשת ימי אפלה. כדי שלא יראו מצרים במפלתם ויאמרו אף הם לוקין כמונו".

כי רק על הבגידה בענין קשרנו לארץ ישראל נאמר בתורה ביטוי "מרד" (במדבר פרק יד):

(ח) אִם חָפֵץ בָּנוּ יְדֹוָד וְהֵבִיא אֹתָנוּ אֶל הָאָרֶץ הַזֹּאת וּנְתָנָהּ לָנוּ אֶרֶץ אֲשֶׁר הִוא זָבַת חָלָב וּדְבָשׁ:

(ט) אַךְ בַּידֹוָד אַל תִּמְרֹדוּ ! וְאַתֶּם אַל תִּירְאוּ אֶת עַם הָאָרֶץ כִּי לַחְמֵנוּ הֵם סָר צִלָּם מֵעֲלֵיהֶם וַידֹוָד אִתָּנוּ אַל תִּירָאֻום:

וכן בסוף פיוט "דיינו" היא (וגם בנין בית המקדש) המעלה הגדולה יותר מכל שאר ט"ו המעלות (מהר"ל, גבורות השם, סוף פרק נ"ט עמ' רסב).

[ז] "ויהי שם לגוי – מלמד שהיו מצויינים שם – שלא שינו את שמם, או לשונם, ולא פרצו בעריות, ולא גילו סודותיהם לנכרים (רשב"ץ) על פי ויקרא רבה, לב.

וניכרים במלבושיהם – ריטב"א

[ח] רמב"ם, הלכות חמץ ומצה פרק ז

(ו) בכל דור ודור חייב אדם להראות את עצמו כאילו הוא בעצמו יצא עתה משעבוד מצרים שנאמר (דברים ו') "ואותנו הוציא משם" וגו' ועל דבר זה צוה הקב"ה בתורה (דברים ה') "וזכרת כי עבד היית" כלומר כאילו אתה בעצמך היית עבד, ויצאת לחירות ונפדיתָ: